Virallinen lehti nro C 320 , 28/10/1996 s. 0193



B4-1010, 1015, 1019, 1033, 1038, 1045 ja 1074/96 Päätöslausema Burundin tilanteesta Euroopan parlamentti, joka - ottaa huomioon aikaisemmat päätöslauselmansa Burundista, - ottaa huomioon neuvoston Burundia koskevat julkilausumat, etenkin 26. heinäkuuta ja 19. elokuuta 1996 annetut, A. on tyrmistynyt kesäkuussa 1993 demokraattisesti valittuja siviiliviranomaisia vastaan 25. heinäkuuta 1996 tehdystä vallankaappauksesta, B. on syvästi huolestunut jatkuvasta epävakaudesta Burundissa ja majuri Buyoyan tekemää vallankaappausta seuranneesta taistelujen äskettäisestä voimistumisesta, C. sanoutuu irti presidentti Sylvestre Ntibantunganyan ylläpitämästä pakkovallasta, D. on syvästi järkyttynyt 9. syyskuuta 1996 tapahtuneesta arkkipiispa Ruhunan murhasta hänen jouduttuaan väijytykseen, jossa sai surmansa myös kaksi muuta henkilöä, E. on erittäin huolestunut maan irtautumisesta useista hallitusten välisistä järjestöistä ja valtioista riippumattomista järjestöistä, F. on vakuuttunut siitä, että Burundissa on välttämätöntä aloittaa yleiset poliittiset neuvottelut, joihin osallistuvat yhteiskunnan kaikki poliittiset voimat sekä myös kapinalliset, jättämättä ketään ulkopuolelle, väkivallan kiihtymisen lopettamiseksi, vakauden edistämiseksi ja demokratian palauttamiseksi maahan, G. ottaa huomioon, että alueelliset johtajat asettivat kaappauksen jälkeen taloudellisia ja diplomaattisia seuraamuksia Burundille pakottaakseen majuri Buyoyan neuvottelemaan viimeisen kolmen vuoden aikana arviolta 150 000 ihmisen hengen vaatineen etnisen siviilisodan päättämisestä, H. muistuttaa naapurimaiden, erityisesti Zairen, velvollisuuksista näiden edelleen hyväksyessä ääriryhmien uudelleenjärjestäytymisen ja aseiden laittoman kaupan; 1. Tuomitsee päättäväisesti 25. heinäkuuta 1996 tehdyn vallankaappauksen, jonka avulla majuri Pierre Buyoya nousi valtaan, ja vaatii oikeusvaltion ja perustuslaillisen järjestyksen täydellistä palauttamista Burundissa; 2. Vetoaa kaikkiin osapuoliin välittömän tulitauon aikaansaamiseksi, jotta koko maassa voidaan luoda turvalliset olot ja edistää poliittista vuoropuhelua, ja suorien keskusteluiden aloittamiseksi osallistumalla Tansanian entisen presidentin Julius Nyereren rauhanpyrkimyksiin erityisesti institutionaalisten kysymysten osalta, mukaan lukien ase- ja turvallisuusvoimien sekä oikeusjärjestelmän uudistaminen; 3. Pyytää, että toimivaltaiset eurooppalaiset instituutiot ja jäsenvaltiot eivät tunnustaisi Bujumburan uuden hallituksen toimivaltaa, vaan edistäisivät pyrkimyksiä vuoropuhelun sekä luottamuksen ja turvallisuuden ilmapiirin aikaansaamiseksi; 4. Antaa täyden tukensa alueellisten johtajien, OAU:n, EU:n erityislähettilään ja Julius Nyereren rauhanpyrkimyksille ja kehottaa heitä jatkamaan työtään; 5. On tyytyväinen kansainvälisen yhteisön Buyoyan hallitukseen tähän mennessä kohdistamaan painostukseen ja tukee afrikkalaisten naapurimaiden asettamaa Burundin vastaista saartoa kunnes perustuslaillisuus palautetaan; 6. On ehdottomasti sitä mieltä, että saarto olisi laajennettava koskemaan aseita ja ammuksia; 7. Tuomitsee jyrkästi Ruhunan murhan järjestetyssä väijytyksessä, jossa sai surmansa myös kaksi muuta henkilöä, ja kehottaa paikallisia viranomaisia saamaan tähän murhaan sekä muihin murhiin syylliset oikeuden eteen; muistuttaa tässä yhteydessä, että kaikki tutkimukset koskien humanitaariseen ja uskonnolliseen työhön osallistuneiden ulkomaalaisten murhia, erityisesti Kansainvälisen Punaisen Ristin kolmen edustajan ja kolmen italialaisen lähetyssaarnaajan murhat, ovat yhä ratkaisematta; 8. On ehdottomasti sitä mieltä, että YK:n turvallisuusneuvoston on ryhdyttävä toimiin vastatakseen YK:n pääsihteerin esittämään vaatimukseen koskien kriisien ennaltaehkäisyjoukkojen perustamista Burundiin; 9. On tyytyväinen eräiden Afrikan maiden ilmoitukseen niiden osallistumisesta joukkojen lähettämiseen tällaisiin joukkoihin; 10. Varoittaa hallituksia naapurimaissa, erityisesti Zairessa, siitä, että elleivät ne lopeta kaikkea taloudellista, kuljetuksiin liittyvää, sotilaallista tai poliittista tukeaan Burundin ääriryhmille, tällä on vaikutuksia näiden maiden ja EU:n välisiin suhteisiin; 11. Vaatii, että ne henkilöt, jotka Yhdistyneiden kansakuntien tutkimuskomission julkaiseman selonteon mukaan osallistuivat presidentti Ndadayen murhaan, asetetaan välittömästi oikeuden eteen; 12. Kehottaa puhemiestään välittämään tämän päätöslauselman neuvostolle, komissiolle, Burundin hallitukselle, Yhdistyneiden kansakuntien ja OAU:n pääsihteereille sekä AKT:n ja EU:n yhteisen edustajakokouksen puheenjohtajille.